CELEX: 32019D2211
Language: fi
Date: 2019-12-19 00:00:00
Title: Komission täytäntöönpanopäätös (EU) 2019/2211, annettu 19 päivänä joulukuuta 2019, Ison-Britannian ja Pohjois-Irlannin yhdistyneessä kuningaskunnassa oleviin keskusvastapuoliin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 648/2012 mukaisesti annetun komission täytäntöönpanopäätöksen (EU) 2018/2031 muuttamisesta (ETA:n kannalta merkityksellinen teksti)

23.12.2019   
               
               
                  FI
               
               
                  Euroopan unionin virallinen lehti
               
               
                  L 332/157
               
            
         KOMISSION TÄYTÄNTÖÖNPANOPÄÄTÖS (EU) 2019/2211,
         annettu 19 päivänä joulukuuta 2019,
         Ison-Britannian ja Pohjois-Irlannin yhdistyneessä kuningaskunnassa oleviin keskusvastapuoliin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 648/2012 mukaisesti annetun komission täytäntöönpanopäätöksen (EU) 2018/2031 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,
         sekä katsoo seuraavaa:
         
                     (1)
                  
                  
                     Komission täytäntöönpanopäätöstä (EU) 2018/2031 (2) sovelletaan sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, paitsi jos erosopimus on tullut voimaan kyseiseen päivään mennessä. Täytäntöönpanopäätöksessä säädetään sen voimassaolon päättyvän 30 päivänä maaliskuuta 2020.
                  
               
                     (2)
                  
                  
                     Eurooppa-neuvosto hyväksyi 29 päivänä lokakuuta 2019 yhteisymmärryksessä Yhdistyneen kuningaskunnan kanssa päätöksen (EU) 2019/1810 (3) Euroopan unionista tehdyn sopimuksen 50 artiklan 3 kohdassa määrätyn määräajan pidentämisestä 31 päivään tammikuuta 2020. Tämän lisäpidennyksen vuoksi täytäntöönpanopäätöksen (EU) 2018/2031 soveltamisaika ei olisi riittävän pitkä antamaan unioniin sijoittautuneille määritysosapuolille ja asiakkaille tarvittavaa oikeusvarmuutta ja ennustettavuutta siinä tapauksessa, että Yhdistynyt kuningaskunta eroaa unionista ilman sopimusta.
                  
               
                     (3)
                  
                  
                     Liikkeessä oleva OTC-johdannaisten nimellismäärä oli 31 päivänä joulukuuta 2018 maailmanlaajuisesti yli 500 biljoonaa euroa, ja tästä määrästä korkojohdannaisten osuus oli yli 75 prosenttia ja valuuttajohdannaisten osuus lähes 20 prosenttia. Kaikista OTC-johdannaisista noin 30 prosenttia on euromääräisiä ja unionin muiden valuuttojen määräisiä. OTC-johdannaisten keskusvastapuolimäärityksen markkinat ovat erittäin keskittyneet, mikä pätee erityisesti euromääräisten OTC-korkojohdannaisten keskusvastapuolimääritykseen, sillä yli 90 prosenttia näistä johdannaista määritetään yhdessä Yhdistyneeseen kuningaskuntaan sijoittautuneessa keskusvastapuolessa. Vuonna 2017 kyseisessä keskusvastapuolessa määritettiin 97 prosenttia euromääräisistä OTC-korkojohdannaisista, mikä korostaa sitä, että markkinatoimijat toteuttavat toimia valmistautuakseen Yhdistyneen kuningaskunnan eroon.
                  
               
                     (4)
                  
                  
                     Täytäntöönpanopäätöksen (EU) 2018/2031 taustalla olevat syyt ovat kuitenkin edelleen olemassa. Erityisesti unionin ja sen jäsenvaltioiden rahoitusvakauteen liittyy edelleen mahdollisia riskejä, jos ero tapahtuu ilman sopimusta, ja riskit todennäköisesti jatkuvat 30 päivän maaliskuuta 2020 jälkeen. Lisäksi unioniin sijoittautuneet määritysosapuolet ja asiakkaat tarvitsevat oikeusvarmuutta ja ennustettavuutta riittävän pitkään sen jälkeen, kun Yhdistynyt kuningaskunta mahdollisesti eroaa unionista ilman sopimusta. Kuitenkin myös syyt kyseisen päätöksen rajoitettuun voimassaoloaikaan ovat edelleen olemassa erityisesti siltä osin kuin on kyse Yhdistyneen kuningaskunnan ja unionin tulevaan suhteeseen liittyvistä epävarmuustekijöistä sekä mahdollisesta vaikutuksesta unionin ja sen jäsenvaltioiden rahoitusvakauteen ja sisämarkkinoiden eheyteen. Täytäntöönpanopäätöksen (EU) 2018/2031 voimassaolon olisi sen vuoksi pysyttävä rajoitettuna.
                  
               
                     (5)
                  
                  
                     Sen vuoksi täytäntöönpanopäätöstä (EU) 2018/2031 olisi muutettava siten, että sen soveltamisaika on yksi vuosi.
                  
               
                     (6)
                  
                  
                     Komissio seuraa edelleen, täyttyvätkö täytäntöönpanopäätöksen (EU) 2018/2031 taustalla olevat edellytykset edelleen kyseisen täytäntöönpanopäätöksen soveltamisen aikana.
                  
               
                     (7)
                  
                  
                     Lisäksi kun otetaan huomioon Euroopan parlamentin ja neuvoston asetukseen (EU) N:o 648/2012 tekemät muutokset, jotka tulevat voimaan ennen kuin tämän päätöksen soveltaminen lakkaa, mahdollisissa tulevissa päätöksissä otetaan huomioon rahoitusmarkkinoiden olosuhteet ja kehitys sekä unioniin sijoittautuneiden määritysosapuolten ja asiakkaiden altistuminen Yhdistyneeseen kuningaskuntaan sijoittautuneiden keskusvastapuolten aiheuttamalle keskittymäriskille. Jos tällaisen altistumisen katsotaan heikentävän unionin rahoitusvakautta, mahdollisilla myöhemmillä päätöksillä voitaisiin pyrkiä lieventämään unioniin kohdistuvaa järjestelmäriskiä rajoittamalla kyseisten määritysosapuolten ja asiakkaiden pääsyä tiettyihin Yhdistyneeseen kuningaskuntaan sijoittautuneiden keskusvastapuolten tarjoamiin tuotteisiin, toimintaan tai palveluihin. Tätä varten komissio aikoo ilmoittaa aikomuksestaan viimeistään kuusi kuukautta ennen voimassaolon päättymistä.
                  
               
                     (8)
                  
                  
                     Tämän päätöksen olisi tultava voimaan kiireellisesti oikeusvarmuuden takaamiseksi unioniin sijoittautuneille määritysosapuolille ja asiakkaille.
                  
               
                     (9)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen (EU) 2018/2031 2 artiklan neljäs kohta seuraavasti:
            
               ”Täytäntöönpanopäätöksen voimassaolo päättyy vuoden kuluttua toisessa kohdassa tarkoitetusta päivästä.”
            
         
         
            2 artikla
            Tämä päätös tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
         
         
            Tehty Brysselissä 19 päivänä joulukuuta 2019.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 201, 27.7.2012, s. 1.
         
            (2)  Komission täytäntöönpanopäätös (EU) 2018/2031, annettu 19 päivänä joulukuuta 2018, Ison-Britannian ja Pohjois-Irlannin yhdistyneessä kuningaskunnassa oleviin keskusvastapuoliin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 648/2012 mukaisesti (EUVL L 325, 20.12.2018, s. 50).
         
            (3)  Eurooppa-neuvoston päätös (EU) 2019/1810, tehty yhteisymmärryksessä Yhdistyneen kuningaskunnan kanssa, annettu 29 päivänä lokakuuta 2019, SEU 50 artiklan 3 kohdan mukaisen määräajan pidentämisestä (EUVL L 278 I, 30.10.2019, s. 1).